Ο Νονός (ταινία)

***Ο Νονός*** είναι δραματική γκανγκστερική κινηματογραφική ταινία του 1972 βασισμένη στο ομότιτλο μυθιστόρημα του Μάριο Πούζο. Σκηνοθέτης ήταν ο Φράνσις Φορντ Κόπολα, με πρωταγωνιστές τον Μάρλον Μπράντο και τον Αλ Πατσίνο.

Η ταινία απέσπασε 11 υποψηφιότητες για Όσκαρ και κατά την 45η τελετή των βραβείων (27η Μαρτίου 1973), κέρδισε 3, μεταξύ των οποίων, Καλύτερης Ταινίας, Α' Ανδρικού Ρόλου (Μάρλον Μπράντο) και Καλύτερου Προσαρμοσμένου Σεναρίου (Φράνσις Φορντ Κόπολα & Μάριο Πούζο).

Ο Νονός αποτελεί την 1η ταινία της ομώνυμης τριλογίας.

Θεωρείται από τις κορυφαίες ταινίες του παγκόσμιου σινεμά. Η ταινία παρουσιάζει μια σειρά από σκληρές και βίαιες σκηνές, αλλά στην ουσία είναι ένα επικό δράμα για τον ανασχηματισμό της οικογένειας Corleone και τη διαμόρφωση της ιστορικής επιρροής τους στην Νέα Υόρκη της εποχής εκείνης.

Οι ερμηνείες είναι εκπληκτικές, με τους Μάρλον Μπράντο (Marlon Brando) και τον Αλ Πατσίνο (Al Pacino) να ξεχωρίζουν, ενώ η μουσική του Νίνο Ρότα (Nino Rota) αποτελεί έναν από τους πιο αναγνωρίσιμους κινηματογραφικούς ήχους. Συνολικά, ο Νονός αξίζει κάθε λέξη των κριτικών και τη θέση της στην κορυφαία λίστα των ταινιών όλων των εποχών.

Στην ιστοσελίδα Internet Movie Database  έχει αξιολογηθεί με 9,2/10 βαθμό από 1.9εκ. χρήστες.

Από την ταινία επίσης έχει μείνει η φράση που είχε πει ο Δον *«I'm going to make him an offer he can't refuse»* (Θα του κάνω μια προσφορά την οποία δε μπορεί να αρνηθεί), η οποία και ψηφίστηκε ως η δεύτερη πιο αξιομνημόνευτη φράση στην ιστορία του κινηματογράφου.

Το 1990 η ταινία χαρακτηρίστηκε από την Βιβλιοθήκη του Κογκρέσου ως «πολιτιστικά, αισθητικά και ιστορικά σημαντική» και επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών Αμερικής.

## Πλοκή
Το 1945 στη Νέα Υόρκη, η κόρη του Δον Βίτο Κορλεόνε της Οικογένειας Κορλεόνε, Κόνι, παντρεύεται με τον Κάρλο Ρίτσι, ενώ ο Δον Βίτο ακούει αιτήματα από διάφορους επισκέπτες. Ταυτόχρονα, ο μικρότερος γιος του, Μάικλ, ο οποίος ήταν πεζοναύτης κατά τη διάρκεια του Β' Παγκοσμίου Πολέμου, συστήνει τη κοπέλα του, Κέι Άνταμς, στην οικογένειά του. Ο Τζόνυ Φοντέιν, ένας δημοφιλής τραγουδιστής και βαφτιστήρι του Δον Βίτο, ζητά τη βοήθεια του Βίτο για να εξασφαλίσει έναν κινηματογραφικό ρόλο. Ο Βίτο στέλνει τον κονσιλιέρι του, Τομ Χάγκεν, στο Λος Άντζελες για να πείσει τον επικεφαλή του στούντιο Τζακ Γουλτς να δώσει στον Τζόνι τον ρόλο. Ο Γουλτς αρνείται μέχρι που του σερβίρουν το κομμένο κεφάλι του αλόγου του στο κρεβάτι του.

Λίγο πριν τα Χριστούγεννα, ο έμπορος ναρκωτικών Βίρτζιλ Σολότσο, με την υποστήριξη της εγκληματικής οικογένειας Τατάγκλια, ζητά από τον Δον Βίτο να επενδύσει στην επιχείρηση ναρκωτικών του, ενώ παράλληλα να του παρέχει προστασία μέσω των πολιτικών του σχέσεων. Επιφυλακτικός για συμμετοχή σε ένα επικίνδυνο νέο εμπόριο που κινδυνεύει να αποξενώσει τους πολιτικούς, ο Βίτο αρνείται και αποχωρεί από την συνάντηση. Εχοντας βάσιμες υποψίες, ο Βίτο στέλνει τον εκτελεστή του, Λούκα Μπράτσι, για να τους κατασκοπεύσει. Ο Μπράτσι σκοτώνεται κατά τη διάρκεια της συνάντησής του από τον Μπρούνο Τατάγκλια και τον Σόλοτσο.  Αργότερα, ο Σολότσο απαγάγει τον Χάγκεν και πυροβολεί τον Δον Βίτο στο δρόμο, με τον μεγαλύτερο γιο του, Σόνι να αναλαμβάνει την διοίκηση της φαμίλιας.

Ο Σολότσο πιέζει τον Χάγκεν να πείσει τον Σόνι να δεχτεί τη συμφωνία του και στη συνέχεια τον αφήνει ελεύθερο. Η οικογένεια Κορλέονε λαμβάνει ψάρια τυλιγμένα με το αλεξίσφαιρο γιλέκο του Μπράτσι, υποδεικνύοντας ότι ο Λούκα «κοιμάται με τα ψάρια». Ο Βίτο επιβιώνει και στο νοσοκομείο, ο Μάικλ ματαιώνει μια άλλη απόπειρα κατά του πατέρα του. Όταν ο αστυνόμος Μακλάσκι, ανεπίσημος σωματοφύλακας του Σολότσο, χτυπά και ραγίζει το σαγόνι του Μάικλ, ο Σόνι ανταποδίδει δολοφονώντας τον γιο του Τατάγκλια. Οι Κορλεόνε σχεδιάζουν να δολοφονήσουν τον Σόλοτσο και τον ΜακΚλάσκι, προσποιούμενοι την επιθυμία τους να διευθετήσουν τις διαφορές, με τον Μάικλ να τους συναντά σε ένα εστιατόριο στο Μπρονξ στο οποίο, αφού ανακτήσει ένα όπλο που είχε τοποθετηθεί από τον Κλεμένζα, ο Μάικλ θα σκοτώσει και τους δύο άνδρες.

Παρά την καταστολή των αρχών, ξεσπά πόλεμος μεταξύ των Πέντε Οικογενειών της μαφίας και του Βίτο, ο οποίος αρχίζει να φοβάται για την οικογένειά του. Ο Μάικλ καταφεύγει στη Σικελία και ο μεγαλύτερος αδελφός του, Φρέντο προστατεύεται από τον Μο Γκριν στο Λας Βέγκας. Ο Σόνι επιτίθεται στον γάμπρο του Κάρλο στο δρόμο επειδή κακοποίησε την Κόνι και απειλεί να τον σκοτώσει αν αυτό συμβεί ξανά. Όταν το κάνει, ο Σόνι σπεύδει στο σπίτι τους, αλλά βρίσκεται σε ενέδρα σε διόδια του αυτοκινητόδρομου και δολοφονείται βίαια από αντίπαλους γκάνγκστερ. Ενώ βρίσκεται στη Σικελία, ο Μάικλ γνωρίζει και παντρεύεται την ντόπια Απολλώνια Βιτέλι, αλλά μια αυτοκίνητο-βόμβα τοποθετημένη από έναν από τους σωματοφύλακες του με πρόθεση να σκοτώσει αυτόν, της αφαιρεί τη ζωή. Συντετριμμένος από τον θάνατο του Σόνι και συνειδητοποιώντας ότι οι Τατάγκλια ελέγχονται από τον κυρίαρχο πλέον Δον Εμίλιο Μπαρτζίνι, ο Βίτο προσπαθεί να τερματίσει τη διαμάχη. Διαβεβαιώνει τις Πέντε Οικογένειες ότι θα αποσύρει την αντίθεσή του στην επιχείρηση ηρωίνης τους και δεν θα εκδικηθεί την δολοφονία του Σόνι.

Έχοντας εξασφαλίσει την εγγύηση ότι δεν θα του συμβεί κάτι, ο Μάικλ επιστρέφει στο σπίτι για να μπει στην οικογενειακή επιχείρηση και αργότερα παντρεύεται την Κέι, υποσχόμενος ότι η επιχείρηση θα είναι νόμιμη μέσα σε πέντε χρόνια. Με τον πατέρα του μελλοθάνατο και τον Φρέντο πολύ αδύναμο, ο Μάικλ αναλαμβάνει τα ηνία της οικογένειας, ξεκινώντας να μεταφέρει την επιχείρηση της οικογένειας στο Λας Βέγκας. Αναμένοντας προβλήματα, ο Μάικλ επιμένει να τον ακολουθήσει ο Χάγκεν επίσης στο Λας Βέγκας, αλλά εκείνος παραιτείται από τον ρόλο του κονσιλιέρι επειδή δεν θέλει να είναι «συμμαχός πολέμου». Ο Βίτο συμφωνεί ότι ο Χάγκεν δεν πρέπει να «συμμετέχει σε αυτό που θα συμβεί» στις επόμενες μάχες με τις αντίπαλες οικογένειες. Όταν ο Μάικλ ταξιδεύει στο Λας Βέγκας για να εξαγοράσει το μερίδιο του Γκριν στα καζίνο της οικογένειας, αναστατώνεται όταν βλέπει ότι ο Φρέντο είναι πιο πιστός στον Γκριν παρά στη δική του οικογένεια.

Το 1955, αφού προειδοποίει τον Μάικλ ότι όποιος τον πλησιάσει για να κανονίσει μια συνάντηση μαζί του και του Μπαρζίνι είναι προδότης, ο Βίτο πεθαίνει από καρδιακό επεισόδιο. Στην κηδεία, ο Σαλβατόρε Τέσιο, ένας άλλος κάπο των Κορλεόνε, ζητά από τον Μάικλ να συναντηθεί με τον Μπαρτζίνι, υποδηλώνοντας την επικείμενη προδοσία που είχε προειδοποίησει ο Βίτο πρόσφατα. Η συνάντηση οριζέται την ίδια μέρα με τη βάπτιση του μωρού της Κόνι. Ενώ ο Μάικλ στέκεται στο βωμό ως νονός του παιδιού, οι δολοφόνοι των Κορλεόνε δολοφονούν τα άλλα αφεντικά της μαφίας της Νέας Υόρκης και τον Γκριν. Η προδοσία του Τέσιο οδηγεί στην εκτέλεσή του. Ο Μάικλ εξάγει την ομολογία του Κάρλο για τη συνενοχή του στη συνωμωσία της δολοφονίας του Σόνι για τον Μπαρζίνι. Ο Κλέμεντζα αναλαμβάνει να σκοτώσει τον Κάρλο.  Αργότερα, μια εξοργισμένη Κόνι κατηγορεί τον Μάικλ για τη δολοφονία του συζύγου της και λέει στην Κέι ότι ο Μάικλ διέταξε όλες τις δολοφονίες. Η Κέι αρχικά ανακουφίζεται όταν ο Μάικλ συναινεί να συζητήσει την επιχείρησή του «αυτή τη φορά» και αρνείται την κατηγορία εμπλοκής του.

Η ταινία τελειώνει με τον Κλεμένζα, καθώς επίσης τους νέους υπαρχηγούς Ρόκο Λαμπόνε και Αλ Νέρι να υποβάλουν τα σέβη τους στον Μάικλ. Ο Κλεμένζα φιλά το χέρι του Μάικλ προσφωνώντας τον «Δον Κορλεόνε». Καθώς η Κέι τους κοιτά, η πόρτα του γραφείου κλείνει, κι εκείνη τότε συνειδητοποιεί ότι ο Μάικλ είναι ο νέος Νονός.

## Διανομή Ρόλων

## Βραβεία
Ο Νονός κέρδισε περισσότερα από 20 βραβεία μεταξύ αυτών 3 Όσκαρ (ήταν υποψήφιο για άλλα 8), 5 Χρυσές Σφαίρες και 1 Βραβείο Γκράμι.

* Όσκαρ καλύτερης ταινίας
* Όσκαρ πρώτου αντρικού ρόλου – Μάρλον Μπράντο
* Όσκαρ σεναρίου
* Χρυσή Σφαίρα σκηνοθεσίας 
* Χρυσή Σφαίρα δραματικής ταινίας
* Χρυσή Σφαίρα πρωταγωνιστή σε Δράμα (κινηματογράφος και τηλεόραση) – Μάρλον Μπράντο
* Χρυσή Σφαίρα μουσικής – Νίνο Ρότα
* Χρυσή Σφαίρα σεναρίου
* Βραβείο Γκράμι μουσικής - Νίνο Ρότα

## Συνέχειες
Μετά από την επιτυχία που είχε η πρώτη ταινία ακολούθησαν άλλες δύο. Το δεύτερο μέρος *[[Ο Νονός ΙΙ]]* βγήκε το 1974 και είχε δύο παράλληλες ιστορίες. Η πρώτη ακολουθεί τον Μάικλ Κορλεόνε  ο οποίος έχει κτίσει μια «αυτοκρατορία» και η δεύτερη ιστορία βλέπουμε τον Δον Κορλεόνε μικρό όταν έφτασε μετανάστης στην Αμερική και την άνοδο του, ρόλο που ενσάρκωσε καταπληκτικά ο Ρόμπερτ Ντε Νίρο ο οποίος και κέρδισε το Όσκαρ δεύτερου αντρικού ρόλου.

Το τρίτο μέρος *[[Ο Νονός III]]* βγήκε το 1990 όπου ο Μάικλ αρκετά μεγαλύτερος ψάχνει να βρει έναν διάδοχο αλλά και  προσπαθεί να βγάλει την οικογένεια του από την παρανομία.

## Δείτε επίσης
* Ο Νονός (franchise)
* Κατάλογος των καλύτερων ταινιών

## Παραπομπές


## Αναφορές
 Βαθμολογία χρηστών της IMDb από τη σελίδα http://www.imdb.com/chart/top. Η IMDb είναι η μεγαλύτερη διαδικτυακή βάση δεδομένων ταινιών στον κόσμο.

## Εξωτερικοί σύνδεσμοι
* Νονός
* Ο Νονός τριλογία

Κατηγορία:Αμερικανικές ταινίες της δεκαετίας 1970
Κατηγορία:Όσκαρ Καλύτερης Ταινίας
Κατηγορία:Ταινίες του 1972
Κατηγορία:Ταινίες παραγωγής Paramount Pictures
Κατηγορία:Ταινίες με ηθοποιό που κέρδισε Όσκαρ Α' Ανδρικού Ρόλου
Κατηγορία:Ταινίες με μουσική σύνθεση Νίνο Ρότα
Κατηγορία:Αγγλόφωνες ταινίες
Κατηγορία:Αμερικανικές αστυνομικές δραματικές ταινίες
Κατηγορία:Ταινίες σε σκηνοθεσία Φράνσις Φορντ Κόπολα
Κατηγορία:Ταινίες σε σενάριο Φράνσις Φορντ Κόπολα
Κατηγορία:Ταινίες γυρισμένες στη Νέα Υόρκη
Κατηγορία:Ταινίες που συσχετίζονται με το οργανωμένο έγκλημα στις Ηνωμένες Πολιτείες
Κατηγορία:Ταινίες Εθνικού Μητρώου Κινηματογράφου Ηνωμένων Πολιτειών Αμερικής
Κατηγορία:Ταινίες βασισμένες σε αμερικανικά μυθιστορήματα
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες τοποθετημένες στο Λας Βέγκας
Κατηγορία:Αμερικανικές γκανγκστερικές ταινίες
Κατηγορία:Ταινίες με ηθοποιό που κέρδισε Χρυσή Σφαίρα Α΄ Ανδρικού Ρόλου (Δράμα)
Κατηγορία:Χρυσή Σφαίρα Καλύτερης Σκηνοθεσίας
Κατηγορία:Χρυσή Σφαίρα Καλύτερης Ταινίας (Δράμα)
Κατηγορία:Ταινίες με θέμα τη σικελική μαφία